**DIRECȚIA TRANSPORT AERIAN**

 **Nr. 49137**

 **Data: 15.01.2019**

**REFERAT DE APROBARE**

Pentru activitățile prestate, Regia Autonomă “Autoritatea Aeronautică Civilă Română” (AACR) practică tarifele aprobate prin *Ordinul ministrului transporturilor și infrastructurii nr.1305/2012 privind aprobarea tarifelor percepute de Regia Autonomă Autoritatea Aeronautică Civilă Română pentru prestarea activităților pentru care i-au fost delegate competențe de către Ministerul Transporturilor și Infrastructurii*, în baza prevederilor Codului aerian civil, cu modificările și completările ulterioare.

Având în vedere dispozițiile art. 6 din *Regulamentul de punere în aplicare (UE) 2017/373 al Comisiei din 1 martie 2017 de stabilire a unor cerințe comune pentru furnizorii de management al traficului aerian/servicii de navigație aeriană și de alte funcții ale rețelei de management al traficului aerian și pentru supravegherea acestora, de abrogare a Regulamentului (CE) nr. 482/2008, a Regulamentelor de punere în aplicare (UE) nr. 1034/2011, (UE) nr. 1035/2011 și (UE) 2016/1377, precum și de modificare a Regulamentului (UE) nr. 677/2011,* conform cărora furnizori de servicii de proiectare de proceduri zbor instrumental se supun unor proceduri de certificare, coroborate cu cele ale Reglementării aeronautice civile române RACR-CPPZI “Cerinţe privind proiectarea şi aprobarea procedurilor de zbor instrumental", ediţia 2/2018, aprobate prin OMT nr. 1307/2018, conform cărora Autoritatea Aeronautică Civilă Română certifică furnizorii de servicii de proiectare proceduri, AACR propune prin adresa nr. 35460/13.12.2018, introducerea în anexa la OMT nr.1305/2012, Capitolul 10 “Autorizarea şi supravegherea altor agenţi cu activităţi pentru aviaţia civilă”, a cinci noi tarife, corespunzătoare activităților prestate în relația cu furnizori de servicii de proiectare proceduri.

Acestea se referă la: 10.15.1 “Autorizarea organizațiilor de proiectare a procedurilor de zbor instrumental”; 10.15.2 „Supravegherea în vederea menținerii condițiilor de autorizare”; 10.15.3 „Modificarea autorizaţiei prin schimbarea datelor administrative de funcţionare”; 10.15.4 „Modificarea condiţiilor/privilegiilor autorizaţiei”.

Ca urmare a introducerii acestor noi tarife, este necesară eliminarea tarifului de la poziția 11.3.2 “Supravegherea organizațiilor de proiectare a procedurilor de zbor instrumental”, de la Capitolul 11 „Alte prestații în domeniul aeronautic” din Anexa la OMT nr. 1305/2012.

Față de cele de mai sus, a fost elaborat prezentul proiect de Ordin pentru modificarea Anexei la *Ordinul ministrului transporturilor și infrastructurii nr.1305/2012 privind aprobarea tarifelor percepute de Regia Autonomă Autoritatea Aeronautică Civilă Română pentru prestarea activităților pentru care i-au fost delegate competențe de către Ministerul Transporturilor și Infrastructurii,* pe care îl propunem spre aprobare.

Menționăm că modificările propuse au fost avizate și de către Consiliul de Administrație al AACR, prin Hotărârea nr. 19, în ședința ordinară din data de 05.12.2018.

Cu stimă,

**Director**

**Mihail IONESCU**

Avizat, Întocmit,

 Cosmin Cătălin Peșteșan Luminița Ivan

Șef serviciu SRTA Expert CINAM